ಹುಟ್ಟಿದ ಕಂದಮ್ಮನ ಮುಖ ನೋಡುವ ಮುನ್ನವೇ ಕೊರೊನಾಗೆ ಬಲಿಯಾದ ತಂದೆ

ಕಲಬುರಗಿ: ಆಗಷ್ಟೇ ಜನಿಸಿದ ಮಗುವಿನ ಮುಖ ನೋಡದೆಯೇ ತಂದೆ ಕೊರೊನಾಗೆ ಬಲಿಯಾದಂತಹ ಹೃದಯವಿದ್ರಾವಕ ಘಟನೆ ಕಲಬುರಗಿಯಲ್ಲಿ ನಡೆದಿದೆ.

ಕಳೆದ ಹದಿನೈದು ದಿನಗಳ ಹಿಂದೆ 32 ವರ್ಷದ ಸುಭಾಷ್ ತಾವರಖೇಡ ಎಂಬವರು ಕೋವಿಡ್ ಸೋಂಕಿಗೊಳಗಾಗಿ ಕಲಬುರಗಿ ನಗರದ ಖಾಸಗಿ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದರು. ಆದರೆ ಚಿಕಿತ್ಸೆ ಫಲಕಾರಿಯಾಗದೇ ಎರಡು ದಿನಗಳ ಹಿಂದೆ ಮೃತಪಟ್ಟರು. ಆದರೆ ಎರಡು ದಿನದ ನಂತರ, ಸುಭಾಷ್ ಪತ್ನಿ ಮುದ್ದಾದ ಗಂಡು ಮಗುವಿಗೆ ಜನ್ಮ ನೀಡಿದ್ದಾರೆ.

ಮಗುವಿನ ಮುಖ ನೋಡದನೇ ತಂದೆ ಕೊರೊನಾಗೆ ಬಲಿಯಾಗಿರುವುದು ಕುಟುಂಬಸ್ಥರಲ್ಲಿ ಆಕ್ರಂದನ ಮುಗಿಲು ಮುಟ್ಟಿದೆ. ಇತ್ತ ಗಂಡ ತೀರಿಕೊಂಡ ವಿಷಯವನ್ನು ಇಲ್ಲಿಯವರೆಗೂ ಪತ್ನಿಗೆ ಕುಟುಂಬಸ್ಥರು ಮಾಹಿತಿ ನೀಡಿಲ್ಲ.

ಸದ್ಯ ತಂದೆ ಮಗುವಿನ ಮುಖ ನೋಡಬಾರದು ಹೀಗಾಗಿ ಆಸ್ಪತ್ರೆಗೆ ಬಂದಿಲ್ಲ ಎಂದು ಸುಳ್ಳು ಹೇಳಿದ್ದಾರೆ. ಹೀಗಾಗಿ ಮುದ್ದಾದ ಮಗುವಿನ ಮುಖ ನೋಡಲು ನನ್ನ ಗಂಡ ಯಾವಾಗ ಬರುತ್ತಾನೆ ಅಂತಾ ಆತನ ಪತ್ನಿ ಇದೀಗ ದಿನ ಕಳೆಯುತ್ತಿದ್ದಾರೆ.